മധ്യതിരുവിതാംകൂറില് നിന്നും മലബാറിലേക്കും ശക്തി വ്യാപിക്കും വിശ്വാസികളായ മുസ്ലീങ്ങള്ക്കും ഇടതു മുന്നണിയുടെ ഭാഗമാകാനുള്ള പാലമാകും ന്യൂനപക്ഷ വികസന കോര്പ്പറേഷന് ചെയര്മാനായി മുഹമ്മദ് ഇക്ബാലെത്തിയാല് കേരള കോണ്ഗ്രസ് എമ്മിന് നേട്ടങ്ങളുടെ പട്ടിക മാത്രം കോട്ടയം: കേരള ന്യൂനപക്ഷ വികസന ധനകാര്യ കോര്പ്പറേഷന് ചെയര്മാനായി മുഹമ്മദ് ഇക്ബാലിനെ നിയമിക്കാനുള്ള കേരളകോണ്ഗ്രസ് എം നീക്കത്തിന് പിന്നില് നിരവധി ലക്ഷ്യങ്ങള്. ഇടത് മുന്നണിയില് ഐഎന്എല് ഉയര്ത്തുന്ന നിലവിലുള്ള വിവാദം തണുപ്പിക്കുന്നതിനും അപ്പുറമാണ് കേരള കോണ്ഗ്രസ് എമ്മിന് മുഹമ്മദ് ഇക്ബാലിലൂടെ നേടാനുള്ള രാഷ്ട്രീയ ലക്ഷ്യങ്ങള്. മധ്യതിരുവിതാംകൂറില് ക്രിസ്ത്യന് സഭയുടെ പിന്തുണയുള്ള പാര്ട്ടി എന്നതിനപ്പുറം എല്ലാ മതവിഭാഗങ്ങളെയും ഉള്ക്കൊള്ളുന്ന ഇടത് പാര്ട്ടി എന്ന പ്രതിച്ഛായ വളര്ത്തുകയും ഇസ്ലാം വിശ്വാസികളായ ആളുകളെ പാര്ട്ടിയിലേക്ക് അടുപ്പിക്കുകയുമാണ് കേരള കോണ്ഗ്രസ് ലക്ഷ്യമിടുന്നത്. വടക്കന് കേരളത്തില് പാര്ട്ടിയുടെ വേരുകള് ശക്തമാക്കാന് മുഹമ്മദ് ഇക്ബാലിനെ ന്യൂനപക്ഷ വികസന കോര്പ്പറേഷന് ചെയര്മാനാക്കുന്നതിലൂടെ കഴിയുമെന്നും പാര്ട്ടി നേതൃത്വം കണക്കുകൂട്ടുന്നു. കുറ്റ്യാടിയില് സ്ഥാനാര്ത്ഥിയായി പരിഗണിച്ച ശേഷം സിപിഎമ്മിന്റെ എതിര്പ്പ് കാരണം പിന്വാങ്ങിയ ആളാണ് മുഹമ്മദ് ഇക്ബാല്. ന്യൂനപക്ഷ വികസന ധനകാര്യ കോര്പ്പറേഷന് പദവി ഇതുവരെ വഹിച്ചിരുന്നത് മുസ്ലിം സമുദായംഗങ്ങളായിരുന്നു. ആദ്യ പിണറായി സര്ക്കാരിന്റെ കാലത്ത് ഐഎന്എല്ലിലെ എ പി അബ്ദുള് വഹാബായിരുന്നു ചെയര്മാന്. നിലവില് വടക്കന് കേരളത്തില് നാമമാത്രമായ കേരള കോണ്ഗ്രസ് എമ്മിന് മുസ്ലീം ജനവിഭാഗത്തിനിടയില് ശക്തി വ്യാപിപ്പിക്കാന് ന്യൂനപക്ഷ കോര്പ്പറേഷന് ചെയര്മാന് പദവി ഉപകരിക്കും എന്നാണ് പാര്ട്ടി നേതൃത്വം കണക്കുകൂട്ടുന്നത്. ഐഎന്എല്ലിന്റെ കൈവശമുണ്ടായിരുന്ന ന്യൂനപക്ഷ കോര്പ്പറേഷന് കേരള കോണ്ഗ്രസിന് നല്കാനുള്ള തീരുമാനത്തില് പ്രതിഷേധമുണ്ടായിരുന്നു. ന്യൂനപക്ഷങ്ങള്ക്കുള്ള സാമ്ബത്തിക സഹായങ്ങള് കൈകാര്യം ചെയ്യുന്ന സ്ഥാപനത്തിന്റെ ചുമതല ഇരുസമുദായങ്ങള്ക്കിടയില് തര്ക്കവിഷയമാകുന്ന സാഹചര്യം കൂടി മുന്നില് കണ്ടാണ് നീക്കം. ഈ പദവി കേരളകോണ്ഗ്രസ് മാണിഗ്രൂപ്പിന് നല്കുന്നതില് ഐഎന്എല് സിപിഎമ്മിനെ പ്രതിഷേധം അറിയിച്ചിരുന്നു. ഇത്തവണ സിതാറാം മില് ചെയര്മാന് സ്ഥാനം മാത്രമാണ് ഐഎന്എല്ലിനുള്ളത്. എന്നാല് പരസ്യമായ തര്ക്കത്തിനില്ലെന്നായിരുന്നു ഐഎന്എല് നിലപാട്. ന്യൂനപക്ഷ കോര്പ്പറേഷന് മാണിഗ്രൂപ്പിന് നല്കുന്നതില് മുസ്ലിം സംഘടനകളും വിയോജിപ്പ് അറിയിച്ചിരുന്നു. നിലവില് ക്രിസ്ത്യന് മുസ്ലിം സംഘടനകള്ക്കിടയില് തര്ക്കവിഷയമായ ന്യൂനപക്ഷ സാമ്ബത്തിക സഹായങ്ങള് മിക്കതും വിതരണം ചെയ്യുന്നത് ന്യൂനപക്ഷ വികസന ധനകാര്യ കോര്പ്പറേഷനാണ്. ആറ് സ്ഥാപനങ്ങളാണ് കേരള കോണ്ഗ്രസ് എമ്മിന് സിപിഎം നല്കിയിരിക്കുന്നത്. ന്യൂനപക്ഷ കോര്പ്പറേഷന്, നാട്ടകം സിമന്റ്സ്, കുണ്ടറ സിറാമിക്സ് എന്നിവയുള്പ്പെടെയാണ് ആറ് ചെയര്മാന് സ്ഥാനങ്ങള് കേരള കോണ്ഗ്രസ് എമ്മിന് നല്കിയിട്ടുള്ളത്. തങ്ങള്ക്ക് ലഭിച്ച പല സ്ഥാപനങ്ങളും നഷ്ടത്തിലും പൂട്ടലിന്റെ വക്കിലുമാണെന്ന പരാതിയും ഘടകകക്ഷികള് ഉയര്ത്തുന്നുണ്ട്. ഓട്ടോകാസ്റ്റും കിന്ഫ്രക്ക് കീഴിലുള്ള ഒരു കോര്പ്പറേഷനും ജനതാദള് എസിന് ലഭിക്കുമ്ബോള് തിരുവനന്തപുരം സ്പിന്നിംഗ് മില്, കേരള ആഗ്രോ ഇന്ഡസ്ട്രീസ് കോര്പ്പറേഷന് എന്നിവയാണ് എല്ജെഡിക്ക് ലഭിച്ചത്. ഇവ രണ്ടും പ്രതിസന്ധിയിലായ സ്ഥാപനങ്ങളാണ്. മന്ത്രിസ്ഥാനം നിഷേധിക്കപ്പെടുകയും പൂട്ടാനൊരുങ്ങുന്ന സ്ഥാപനങ്ങള് തലയില് വെച്ചു തരികയും ചെയ്തതില് എല്ജെഡിക്കും പ്രതിഷേധമുണ്ട്. ജനതാദള്എസ്, ലോക് താന്ത്രിക് ജനതാദള്, എന്.സി.പി, ജനാധിപത്യ കേരള കോണ്ഗ്രസ് എന്നിവയ്ക്ക് രണ്ട് വീതവും കോണ്ഗ്രസ്എസ്, ഐ.എന്.എല്, കേരള കോണ്ഗ്രസ്ബി എന്നിവയ്ക്ക് ഓരോ ചെയര്മാന് സ്ഥാനങ്ങളും ലഭിക്കും. ബാക്കിയുള്ള ബഹുഭൂരിപക്ഷം സ്ഥാനങ്ങളും സിപിഎമ്മിനുള്ളതാണ്. മുന്നണിയിലെ ഘടകകക്ഷിയായ കേരള കോണ്ഗ്രസ്സ്കറിയ തോമസ് വിഭാഗത്തിനും മുന്നണിക്ക് പുറത്ത് നിന്ന് സഹകരിക്കുന്ന ആര്.എസ്.പിലെനിനിസ്റ്റിനും ചെയര്മാന് സ്ഥാനങ്ങളില്ല.വിവിധ സ്ഥാപനങ്ങളില് ഡയറക്ടര് സ്ഥാനങ്ങളും വിഭജിച്ചിട്ടുണ്ട്. മാണി ഗ്രൂപ്പിനും ജനതാദള്എസിനുമാണ് ചെറു കക്ഷികളില് കൂടുതല് ഡയറക്ടര് സ്ഥാനങ്ങള് ലഭിക്കുക. മറ്റുള്ളവയ്ക്ക് നാല് മുതല് ആറ് വരെ സ്ഥാനങ്ങള് ലഭിക്കും. ന്യൂനപക്ഷത്തില് പിണങ്ങി ഐഎന്എല് ഐഎന്എല്ലിന്റെ കൈവശമുണ്ടായിരുന്ന ന്യുനപക്ഷ കോര്പ്പറേഷന് ചെയര്മാന് സ്ഥാനമാണ് പുതിയതായി മുന്നണിയിലേക്ക് എത്തിയ കേരളാ കോണ്ഗ്രസ് എം വിഭാഗത്തിന് നല്കുന്നത്. ഇതടക്കം ആറ് കോര്പ്പറേഷന് ബോര്ഡുകളാണ് കേരളാ കോണ്ഗ്രസിന് ലഭിക്കുന്നത്. ന്യൂനപക്ഷ സ്കോളര്ഷിപ്പ് 8020 അനുപാതവുമായി ബന്ധപ്പെട്ട് തര്ക്കം നിലനില്ക്കുന്ന സാഹചര്യത്തില് കൂടിയാണ് ക്രിസ്ത്യന് വിഭാഗത്തിനെ പ്രതിനിധാനം ചെയ്യുന്ന മാണി ഗ്രൂപ്പിന് ന്യൂനപക്ഷ കോര്പ്പറേഷന് നല്കിയതെന്നാണ് വിവരം. ന്യൂനപക്ഷങ്ങളിലെ രണ്ടാമത്തെ വിഭാഗത്തെ പ്രതിനിധാനം ചെയ്യുന്ന പാര്ട്ടിക്ക് ന്യൂനപക്ഷ കോര്പ്പറേഷന് ചെയര്മാന് സ്ഥാനം നല്കിയ തീരുമാനത്തിനെതിരെ മുസ്ലിം വിഭാഗത്തിന് എതിര്പ്പുണ്ട്. ഐഎന്എല് എതിര്പ്പ് മുന്നണിയെ അറിയിച്ചതായാണ് വിവരം. അതേ സമയം ന്യൂനപക്ഷ കോര്പ്പറേഷന് ഭരണം കേരള കോണ്ഗ്രസ് എമ്മിന് നല്കിയതില് പരാതിയും എതിര്പ്പുമില്ലെന്നാണ് വാര്ത്ത പുറത്ത് വന്നതോടെ ഐഎന്എല് മന്ത്രി അഹമ്മദ് ദേവര്കോവില് പ്രതികരിച്ചത്. ഇക്കാര്യത്തില് ഐഎന്എല്ലില് തര്ക്കമില്ലെന്നും മുന്നണിയില് കൂടുതല് പാര്ട്ടികള് വരുമ്ബോള് വിട്ടുവീഴ്ചകള് വേണ്ടിവരുമെന്നുമാണ് മന്ത്രിയുടെ പ്രതികരണം. ഐഎന് എല് മുന്നണിക്ക് പുറത്തു നില്ക്കുമ്ബോഴാണ് കോര്പ്പറേഷന് ചെയര്മാന് സ്ഥാനം എല്ഡിഎഫ് നല്കിയത്. അതിന് ശേഷം മുന്നണിയുടെ ഭാഗമായപ്പോള് മന്ത്രിസ്ഥാനം തന്നെ നല്കാന് ഇടത് മുന്നണി തയ്യാറായി. കോര്പ്പറേഷന് പദവിയുമായി ബന്ധപ്പെട്ട് തര്ക്കമില്ലെന്നും വിലപേശല് ഐഎന്എല് നയമല്ലെന്നും അദ്ദേഹം കൂട്ടിച്ചേര്ത്തു. കോടിയേരി ബാലകൃഷ്ണനെ കണ്ട് പ്രതിഷേധം അറിയിച്ചെന്ന വാര്ത്തകളില് യാഥാര്ത്ഥ്യമില്ലെന്ന് അറിയിച്ച അദ്ദേഹം, ചില ആവശ്യങ്ങള്ക്ക് വേണ്ടി കോടിയേരിയെ കണ്ടുവെന്നും ചിലതെല്ലാം ഉന്നയിച്ചുവെന്നും വിശദീകരിച്ചു. നഷ്ടമില്ലാതെ സിപിഐ ബോര്ഡ് കോര്പ്പറേഷന് വിഭജനം പൂര്ത്തിയാകുമ്ബോള് മുന്നണിയിലെ ചെറുകക്ഷികള്ക്കാണ് നഷ്ടം ഉണ്ടായിരിക്കുന്നത്. അതേസമയം എല്ഡിഎഫിലെ രണ്ടാമത്തെ കക്ഷിയായ സിപിഐ കഴിഞ്ഞ തവണ തങ്ങള്ക്ക് ലഭിച്ച സ്ഥാനങ്ങള് നിലനിര്ത്തുകയും ചെയ്തിട്ടുണ്ട്. കഴിഞ്ഞ സര്ക്കാരിന്റെ കാലത്ത് 17 സ്ഥാപനങ്ങളായിരുന്നു സിപിഐക്ക് ഉണ്ടായിരുന്നത്. ഇക്കുറി തങ്ങളുടെ കൈവശമുണ്ടായിരുന്ന കൃഷിവകുപ്പിലെ രണ്ട് സ്ഥാപനങ്ങള് സിപിഎം ഏറ്റെടുത്തിരുന്നു. 15ല് ഒതുങ്ങണമെന്ന സിപിഎം ആവശ്യം പക്ഷേ സിപിഐ അംഗീകരിച്ചില്ല. ഇതോടെ വ്യവസായ വകുപ്പിന് കീഴിലുള്ള രണ്ട് സ്ഥാപനങ്ങള് കൂടി വിട്ടുകൊടുത്ത് സിപിഐയെ അനുനയിപ്പിക്കുകയായിരുന്നു എന്നാണ് റിപ്പോര്ട്ട്. Tags